Standarta grozījuma apstiprināšana ar aizsargātu nosaukumu apzīmēta vīna nozares produkta specifikācijā: paziņojuma publicēšana saskaņā ar Komisijas Deleģētās regulas (ES) 2019/33 17. panta 2. un 3. punktu

(2021/C 22/09)

Šis paziņojums publicēts saskaņā ar Komisijas Deleģētās regulas (ES) 2019/33 (1) 17. panta 5. punktu.

PAZIŅOJUMS PAR VIENOTAJĀ DOKUMENTĀ IZDARĪTU STANDARTA GROZĪJUMU

“COTEAUX DU GIENNOIS”

PDO-FR-A0394-AM01

Paziņojuma datums: 5.11.2020.

APSTIPRINĀTĀ GROZĪJUMA APRAKSTS UN PAMATOJUMS

1. Atsauce uz administratīvi teritoriālo vienību oficiālo klasifikatoru

Pievieno ģeogrāfiskā apgabala un tiešās apkaimes apgabala atsauci uz administratīvi teritoriālo vienību oficiālo klasifikatoru. Šis ir redakcionāls precizējums, kas nekādi nemaina šos divus apgabalus.

Vienotajā dokumentā attiecīgi groza 6. un 9. punktu.

2. Apgriešanas noteikumi

‘Pinot Noir’ šķirnes vīnogulājiem ievieš īsās apgriešanas paņēmienu (ar vainaga veidošanu kausveidā vai vēdekļa formā), paredzot uz katra vīnkoka atstāt ne vairāk kā 12 vīnstīgu pumpurus – ne vairāk kā 2 uz katra augļzara. Attiecībā uz ‘Gamay N’ šķirnes vīnogulājiem, kurus apgriež īsi, nosaka, ka visos gadījumos augļzari var būt ar ne vairāk kā 2 vīnstīgu pumpuriem.

Papildus citām metodēm, kas ir jau atļautas, ‘Pinot Noir’ šķirnes vīnogulājus atļauj arī apgriezt īsi, vainagu veidojot kausveidā; šādi būs iespējams labāk pārvaldīt ražas iznākumu, īpaši no izturīgajiem šīs šķirnes kloniem, kas stādīti agrāk. Tiek apliecinātas vīnkopju tehniskās prasmes. Šādam apgriešanas paņēmienam vajadzētu palīdzēt uzlabot vīnogu un no tām ražoto vīnu kvalitāti. Tas ļaus samazināt ražošanas izmaksas, kuras rodas saistībā ar atpumpurošanu un apgriešanu veģetācijas periodā, kas jāveic, lai vīnkokus veidotu pēc Gijo (Guyot) metodes vienkāršā formā.

Līdz ar to apgriešanas noteikumi šķirnēm ‘Pinot Noir’ un ‘Gamay’ turpmāk būs vienādi – visos gadījumos jāizmanto īsās apgriešanas paņēmiens (ar vainaga veidošanu kausveidā vai vēdekļa formā) un uz katra vīnkoka jāatstāj ne vairāk kā 12 vīnstīgu pumpuri, kuri uz katra augļzara ir ne vairāk kā 2. Šādi maksimālie limiti ļauj uzturēt ar cilmes vietas nosaukumu apzīmēto sarkanvīnu un sārtvīnu kvalitāti.

Vienotajā dokumentā attiecīgi groza 5. punktu.

3. Vīnogu gatavība

Tiek palielinātas cukuru satura vīnogās un minimālās dabiskā spirta tilpumkoncentrācijas vērtības.

Tā kā biežāki kļūst gadi ar sausuma periodiem un tā kā turklāt ir pilnveidotas kvalitatīvās audzēšanas metodes (atpumpurošana, retināšana, atlapošana, ražas priekšlaicīga novākšana), ir palielinājies cukuru saturs vīnogās.

Vienotajā dokumentā attiecīgi groza 3. punktu.

4. Īpašās vīndarības metodes

Maksimālā kopējā spirta tilpumkoncentrācija pēc bagātināšanas tiek palielināta no 12,5 % uz 13 %.

Ņemot vērā klimatiskos apstākļus un nogatavošanās procesus dažos pēdējos vīna gados, šāds palielinājums nenozīmē, ka vīns tiks bagātināts vairāk; bagātināšana joprojām būs atļauta tikai noteiktās situācijās, mitros un aukstos gados vai ļoti sausos gados. Turklāt šis palielinājums ļaus vīnkopjiem izmantot ērtākus tehniskos paņēmienus.

Vienotajā dokumentā attiecīgi groza 3. un 4. punktu.

5. Apūdeņošana

Apūdeņošanas aizlieguma atcelšana

Pašreiz spēkā esošie valsts tiesību akti aizliedz apūdeņošanu periodā no 1. maija līdz ražas novākšanai. Turpmāk būs atļauts apūdeņot vīnogulājus pēc ražas novākšanas un pirms 1. maija, it īpaši ņemot vērā jaunu stādījumu vajadzības.

Vienotajā dokumentā ar šo grozījumu nekādas izmaiņas neievieš.

6. Aprite starp apstiprinātiem noliktavu turētājiem

Svītrots 1. nodaļas IX iedaļas 5. punkta b) apakšpunkts, kurā noteikts datums, kad atļauta vīnu laišana apritē starp apstiprinātiem noliktavu turētājiem.

Vienotajā dokumentā ar šo grozījumu nekādas izmaiņas neievieš.

7. Pārejas pasākumi

No specifikācijas svītro pārejas pasākumus, kuru termiņš ir beidzies. Vienotajā dokumentā ar šo grozījumu nekādas izmaiņas neievieš.

8. Galvenie pārbaudāmie parametri

Galvenos pārbaudāmos parametrus pārskata, lai vienkāršotu to izvērtēšanas metodes.

Vienotajā dokumentā ar šo grozījumu nekādas izmaiņas neievieš.

VIENOTAIS DOKUMENTS

1. Produkta nosaukums

“Coteaux du Giennois”

2. Ģeogrāfiskās izcelsmes norādes veids

ACVN – aizsargāts cilmes vietas nosaukums

3. Vīnkopības produktu kategorijas

1. Vīns

4. Vīna(-u) apraksts

Produkcija ir nedzirkstoši baltvīni, sarkanvīni un sārtvīni, kuriem ir šādas galvenās analītiskās īpašības:

— minimālā dabiskā spirta tilpumkoncentrācija: 10,5 %,

— vīnos, kuru partijas var sākt tirgot kā izlejamo vīnu, vai vīnos fasēšanas posmā fermentējamo cukuru saturs (glikoze + fruktoze) nepārsniedz 4 g/l (baltvīniem un sārtvīniem) vai 2,5 g/l (sarkanvīniem),

— pēc bagātināšanas kopējā spirta tilpumkoncentrācija vīnos nepārsniedz 13 %,

— sarkanvīnos, kuru partijas var sākt tirgot kā izlejamo vīnu, vai sarkanvīnos fasēšanas posmā ābolskābes saturs nepārsniedz 0,3 g/l.

Kopējais skābums, gaistošais skābums un kopējais sēra dioksīda saturs atbilst Kopienas regulējumā noteiktajam.

Baltvīni ir sausi, ar izteiktu mineralitāti un svaigumu. Tiem visbiežāk raksturīgi cidoniju un balto ziedu aromāti.

Sārtvīni ir izsmalcināti un viegli; nobaudot tajos bieži jūtamas vieglas piparu notis, nobeigumā – augļu notis; aromāts atgādina nobriedušus augļus un sārtos persikus.

Sarkanvīnos apvienojusies izsmalcinātība un augļainums. Tiem bieži piemīt kombinēts sarkano un melno ogu aromāts ar garšvielu notīm.

Vispārīgās analītiskās īpašības Maksimālais kopējais spirta saturs (tilp. %) Minimālais faktiskais spirta saturs (tilp. %) Minimālais kopējais skābums Maksimālais gaistošais skābums (miliekvivalentos litrā) Maksimālais kopējais sēra dioksīda saturs (miligramos litrā)

5. Vīndarības metodes

a. Īpašās vīndarības metodes

Īpašā vīndarības metode

Sārtvīnu darīšanā izmantot vīndarības ogles, atsevišķi vai jauktos preparātos, ir aizliegts. Novāktās vīnogu ražas termiska apstrāde temperatūrā, kas pārsniedz 40 °C, ir aizliegta, ja uzreiz pēc tās veic šķidruma un cietā atlikuma atdalīšanu. Koksnes gabalu izmantošana ir aizliegta. Sarkanvīnu bagātināšanai ir atļauts izmantot reduktīvos paņēmienus, un maksimālais daļējās koncentrācijas līmenis attiecībā pret izmantoto tilpumu ir 10 %. Pēc bagātināšanas kopējā spirta tilpumkoncentrācija vīnos nepārsniedz 13 %.

Papildus iepriekš minētajam noteikumam vīndarības metožu jomā jāievēro arī attiecīgās saistības, kas minētas Kopienas līmeņa tiesību aktos un Lauku un jūras zivsaimniecības kodeksā.

Audzēšanas prakse

a) Vīnkoku stādījumu minimālā biezība ir 5 700 vīnkoku uz hektāru platības. Rindstarpu platums tajos nedrīkst būt lielāks par 1,40 metriem, bet atstatums starp vienas un tās pašas rindas vīnkokiem nedrīkst būt mazāks par 0,80 metriem vai lielāks par 1,25 metriem.

b) Vīnkokus apgriež šādi: ‘Sauvignon B’ un ‘Pinot Noir N’ šķirnes vīnkokus: – vai nu pēc Gijo metodes vienkāršā formā, uz katra vīnkoka atstājot ne vairāk kā 10 vīnstīgu pumpurus, no kuriem uz saglabātās vīnstīgas – ne vairāk kā 8 vīnstīgu pumpurus, un ar vienu vai diviem augļzariem ar ne vairāk par 2 vīnstīgu pumpuriem, – vai īsi (vainagu veidojot Ruajā (Royat) kordona formā vai – šķirnei ‘Pinot Noir N’ – kausveidā vai vēdekļa formā), uz katra vīnkoka atstājot ne vairāk kā 12 vīnstīgu pumpurus – ne vairāk kā 2 uz katra augļzara. ‘Gamay N’ šķirnes vīnkokus: – vai nu pēc Gijo metodes vienkāršā formā, uz katra vīnkoka atstājot ne vairāk kā 8 vīnstīgu pumpurus, no kuriem uz saglabātās vīnstīgas – ne vairāk kā 6 vīnstīgu pumpurus, un ar vienu vai diviem augļzariem ar ne vairāk par 2 vīnstīgu pumpuriem, – vai īsi (vainagu veidojot Ruajā kordona formā, kausveidā vai vēdekļa formā), uz katra vīnkoka atstājot ne vairāk kā 10 vīnstīgu pumpurus – ne vairāk kā 2 uz katra augļzara.

Ruajā kordona izveides laiks ir ne ilgāks kā 4 gadi. Šajā periodā atļauta apgriešana pēc Gijo metodes vienkāršā vai divkāršā formā. Uz saglabātās vīnstīgas drīkst būt ne vairāk kā 8 vīnstīgu pumpuri. Ruajā kordona formā veidoto vīnkoku stādījumus drīkst atjaunot, šo procedūru veicot ne vairāk kā 20 % no esošajiem vīnkokiem gadā, – vai īsi (vainagu veidojot kausveidā vai vēdekļa formā), uz katra vīnkoka atstājot ne vairāk kā 10 vīnstīgu pumpurus – ne vairāk kā 1 vai 2 uz katra augļzara.

b. Maksimālais ražas iznākums

Baltvīni:

75 hektolitri no hektāra

Sarkanvīni un sārtvīni:

69 hektolitri no hektāra

6. Noteiktais ģeogrāfiskais apgabals

Vīnogu novākšana, vinifikācija, vīna gatavošana un kopšana tiek veikta šādu pašvaldību teritorijā (pamatojoties uz 2019. gada administratīvi teritoriālo vienību oficiālo klasifikatoru): – Luarē (Loiret) departamentā: Beaulieu-sur-Loire, Bonny-sur-Loire, Briare, Gien, Ousson-sur-Loire, Thou, – Njevras (Nièvre) departamentā: Alligny-Cosne, La Celle-sur-Loire, Cosne-Cours-sur-Loire, Myennes, Neuvy-sur-Loire, Pougny, Saint-Loup, Saint-Père.

7. Galvenā(-s) vīna vīnogu šķirne(-s)

‘Gamay N’

‘Pinot Noir N’

‘Sauvignon B’ – ‘Sauvignon Blanc’

8. Saiknes apraksts

Saikne ar ģeogrāfisko apgabalu

Ģeogrāfiskais apgabals austrumos robežojas ar Morvānas (Morvan) masīva piekalni un Puizē (Puisaye) kalniem, rietumos un dienvidrietumos – ar Sanseruā (Sancerrois) kalniem; ziemeļu–dienvidu virzienā tas plešas aptuveni 45 km garumā no Žjēnas (Gien) līdz Kosnekūrai pie Luāras (Cosne-Cours-sur-Loire), aizņemot šaurās, uz dienvidrietumiem vērstās nogāzes gar Luāru (Loire), un tālāk izvietots uz dienvidiem un dienvidaustrumiem vērstajās nogāzēs pie dažām Luāras pietekām, kuras atrodas uz austrumiem no Kosnekūras pie Luāras. Precīzi noteiktie zemesgabali vīnogu audzēšanai atrodas galvenokārt nogāzēs un plakankaļņu nomalēs, kas cieši ieskauj Luāru un tās pietekas. Augsnes, kuras vietām topogrāfisko apstākļu dēļ var būt izteikti skeletainas, ir veidojušās uz vēlā juras perioda (Kimeridža un Portlandes) kaļķakmens pamatslāņa vai uz Cenomana un Turēnas krīta formācijām, vai uz eocēna ezeru kaļķakmens formācijām. Apgabalā valda pārejas tipa okeāniskais klimats, proti, to ietekmē gan okeāniskais, gan kontinentālais klimats. Luārai ir siltuma regulatora loma, un aukstais gaiss no nogāzēm nonāk ielejās. Tā kā Sanseruā kalnu (augstākā virsotne: 434 metri) tuvuma dēļ apgabals pakļauts fēna vēja iedarbībai, nokrišņu daudzums tajā ir neliels – aptuveni 650 milimetri gadā. Tādējādi vīnkoku stādījumi, kas atrodas 180–250 metru augstumā, ir pasargāti no mitrajiem rietumu vējiem.

Saiknes veidošanā ietilpstošo cilvēkfaktoru apraksts

Kosnekūrā pie Luāras ir atrastas II gadsimta vīnogu sēklas – tas liecina, ka vīnogulāji jau izsenis bijuši sastopami šajā Luāras ielejas daļā, kur ir daudz slavenu vīndārzu. Arī vēlākas viduslaiku rakstiskās liecības apstiprina, ka šeit ražota kvalitatīva produkcija – Žjēnas reģiona vīni tikuši iegādāti karaļa Šarla VI galmam. Pie Kosnekūras pie Luāras pils, kas celta XIII gadsimtā Oksēras grāfam, tika iekopts vīndārzs, kurā iegūto ražu vinificēja plašos vīna pagrabos. Tāpat arī vairāku klosteru uzcelšana reģionā plaši veicināja šo vīndārzu veidošanos. Šo attīstību īpaši ietekmēja cisterciešu klosteri Roche à Myennes un Commanderie des Templiers.

Kuģojamie ūdensceļi – Luāra, Briāras (Briare) kanāls, vēlāk arī kanāls gar Luāru – jau ļoti sen deva iespēju nogādāt vīnus uz galvaspilsētu, un tas šiem vīndārziem ļāva uzplaukt un nostiprināt savu identitāti. Žans Fransuā de Larošels (J. NEE de la ROCHELLE) 1827. gadā “Memuāros par Nivernē un Djonzē vēsturi” (Mémoires pour servir à l’histoire du Nivernais et Dionzais) rakstīja, ka nogāzēs Kosnes tuvumā labi aug vīnogulāji un ka Kosnes lielākās tirgotās preces ir cita starpā vīns, kokmateriāli (..), un ka tās osta ir liela, ar aktīvu floti. Īsi pirms filokseras uzliesmojuma izraisītās krīzes 1890. gadā Žjēnas rajonā bija uzskaitīti 2 300 hektāri vīnogulāju stādījumu un Kosnekūras pie Luāras apgabalā – 1 500 hektāri. Filokseras krīzes laikā dabiski veidojās vīnkopju apvienības (1886. gadā tika izveidota Žjēnas apvienība cīņai pret filokseru, 1888. gadā – Kosnekūras pie Luāras apvienība cīņai pret filokseru), kuru sākotnējais mērķis bija aizsargāt vīndārzus. Vēlāk šīs organizācijas pievērsās savu vīnu reputācijas paaugstināšanai.

Žjēnas reģiona vīnu reputācija galvenokārt nostiprinājās pēc Otrā pasaules kara, kad tika ražoti vairākšķirņu sarkanvīni no ‘Gamay N’ un ‘Pinot Noir N’ šķirnes vīnogām un baltvīni no ‘Sauvignon B’ šķirnes vīnogām. Sākotnējais augstākā labuma vīna cilmes vietas nosaukuma ģeogrāfiskais apgabals, kas noteikts 1954. gadā, ietvēra 6 pašvaldību, tostarp Žjēnas pašvaldības, teritoriju Luarē departamentā; 1964. gadā un 1966. gadā apgabalā iekļāva 8 Njevras departamenta pašvaldību teritorijas, kurās ražotajam vīnam līdz tam varēja izmantot vienkāršo nosaukumu “Cosne-sur-Loire”. Kontrolēto cilmes vietas nosaukumu šiem vīndārziem piešķīra 1998. gadā.

2010. gadā vīndārzu platība bija 195 hektāri, tos kopa 40 vīnkopji un no to ražas tika saražoti aptuveni 8 000 hl vīna. 50 % no produkcijas ir baltvīni, 30 % – sarkanvīni un atlikušie 20 % – sārtvīni.

Produkta apraksts un cēloniskā saikne

Baltvīni ir sausi, ar izteiktu mineralitāti un svaigumu. Tiem visbiežāk raksturīgi cidoniju un balto ziedu aromāti. Sārtvīni ir izsmalcināti un viegli; nobaudot tajos bieži jūtamas vieglas piparu notis, nobeigumā – augļu notis; aromāts atgādina nobriedušus augļus un sārtos persikus. Sarkanvīnos apvienojusies izsmalcinātība un augļainums. Tiem bieži piemīt kombinēts sarkano un melno ogu aromāts ar garšvielu notīm.

Slavenais ampelogrāfs Luī Levadū (Louis LEVADOUX) 1973. gadā rakstīja: “Šeit jāņem vērā vairāk nekā viens dabas faktors. Ir virkne labvēlīgu faktoru, kuri papildina cits citu un kuri it īpaši saistīti ar vietējo tektoniku un topogrāfiskajām iezīmēm. (..) “Coteaux du Giennois” apgabalu veido vairākas kalnu grēdas, kuras stiepjas no austrumiem uz rietumiem un kuru dienvidu, dienvidaustrumu un dienvidrietumu nogāzēs, kā arī uz rietumu kraujas var (kā tas vienmēr ir darīts) audzēt vīnogulājus, no kuru ražas iegūst augstākā labuma vīnus.” Šis konstatējums labi izskaidro labvēlīgos ģeogrāfiskos un klimatiskos apstākļus ģeogrāfiskajā apgabalā. Atklātās nogāzes ar kaļķainām vai silikātiežiem bagātām augsnēm, īpašais klimats, kas rodas, jo Luāra pievelk aukstās gaisa masas un pūš fēna vējš no Sanseruā kalniem, kuri atrodas uz rietumiem no ģeogrāfiskā apgabala, nodrošina apstākļus, kuros vīnogulāji var agri attīstīties un vīnogas var labi nogatavoties.

Noteiktajā zemesgabalu apgabalā, kas paredzēts vīnogu ražas iegūšanai, atbilstīgi ieražām ir ietverti tikai tie zemesgabali, kuros ir augsmes ar labām siltumīpašībām. “Coteaux du Giennois” vīnu kvalitātes un savdabības pamatā ir vīnogulāju audzēšanai izraudzītie zemesgabali un pielāgošanās, kā arī vīndaru kopienas paaudžu paaudzēs izkopto ražošanas tradīciju nemainīgums. Tiek pilnvērtīgi izmantots ‘Gamay N’ un ‘Pinot N’ šķirņu salikums – šo šķirņu vīnogulāji šajās galvenokārt uz dienvidiem vērstajās nogāzēs stādīti lielā biezībā, un no to ražas var iegūt oriģinālu, augļainu un dzīvīgu sarkanvīnu.

Šķirnei ‘Sauvignon B’, kuras pilns potenciāls tiek izmantots šajās nogāzēs, raksturīga gadu gaitā nemainīga brieduma pakāpe, un no šīs šķirnes vīnogām var iegūt svaigus un oriģinālus vīnus. Šie vīni mūsdienās ir galvenais ar šo cilmes vietas nosaukumu apzīmētais produkts – 2010. gadā tie veidoja pusi produkcijas apjoma.

Kopējās pūles, kas vairāku desmitgažu garumā pieliktas, lai ražotu oriģinālus vīnus, ir ļāvušas panākt, ka šie vīndārzi pastāvīgi un regulāri palielinās un pamazām nostiprina savu identitāti līdzās tuvumā esošajiem spēcīgajiem, plaši pazīstamajiem vīndārziem.

9. Citi būtiski nosacījumi (iepakojums, marķēšana, citas prasības)

Tiesiskais regulējums:

valsts tiesību akti

Papildu nosacījuma veids:

atkāpe, kas attiecas uz ražošanu noteiktajā ģeogrāfiskajā apgabalā

Nosacījuma apraksts:

tiešās apkaimes apgabalu, kas, paredzot atkāpi, noteikts vinifikācijai, vīna gatavošanai un kopšanai, veido turpmāk minēto pašvaldību teritorija (saraksta pamatā ir 2019. gada administratīvi teritoriālo vienību oficiālais klasifikators). – Šēras (Cher) departamentā: Bannay, Bué, Crézancy-en-Sancerre, Jalognes, Menetou-Râtel, Ménétréol-sous-Sancerre, Montigny, Neuvy-Deux-Clochers, Saint-Satur, Sainte-Gemme-en-Sancerrois, Sancerre, Sury-en-Vaux, Thauvenay, Veaugues, Verdigny, Vinon. – Luarē departamentā: Saint-Brisson-sur-Loire. – Njevras departamentā: Bulcy, Garchy, Mesves-sur-Loire, Pouilly-sur-Loire, Saint-Andelain, Saint-Laurent-l’Abbaye, Saint-Martin-sur-Nohain, Tracy-sur-Loire. – Jonas (Yonne) departamentā: Lavau.

Tiesiskais regulējums:

valsts tiesību akti

Papildu nosacījuma veids:

papildu noteikumi par marķēšanu

Nosacījuma apraksts:

a) visas fakultatīvās ziņas marķējumā norāda ar rakstzīmēm, kuru augstums un platums ir ne vairāk kā divas reizes lielāks par to rakstzīmju augstumu un platumu, kuras izmantotas kontrolētā cilmes vietas nosaukuma atveidei;

b) ģeogrāfiskās vienības “Val de Loire” nosaukumā izmantotās rakstzīmes ne augstumā, ne platumā nedrīkst būt lielākas par divām trešdaļām no to rakstzīmju augstuma un platuma, kuras izmantotas, atveidojot šo kontrolēto cilmes vietas nosaukumu;

c) ar šo kontrolēto cilmes vietas nosaukumu apzīmēto vīnu marķējumā var norādīt mazākas ģeogrāfiskās vienības nosaukumu ar nosacījumu, ka: – tā ir zemes kadastrā reģistrēta apdzīvota vieta, – šis nosaukums ir ierakstīts ražas deklarācijā.

Saite uz produkta specifikāciju

http://info.agriculture.gouv.fr/gedei/site/bo-agri/document_administratif-969d4bf1-b8ce-4792-af8b-8fd3b96dda75

(1) OV L 9, 11.1.2019., 2. lpp.